*VEGA og All Things Live præsenterer*

**Apparat slår gnister i decembermørket**

*Det er svært at forestille sig en mere magisk måde at omfavne vinteren på end at høre Apparats elektroniske genistreger live i Store VEGA den 10. december.*

Bag Apparat står tyske Sascha Ring, der med sit soloprojekt har skabt sin helt egen niche inden for moderne elektronisk musik. De fyldige lydbilleder veksler mellem lavmælt electronica, berliner-techno og orkestrale popballader.

Når du lukker øjnene og lytter til det nyeste grammy-norminerede album *LP5*, ser du langsomt dansende lys, som leder dig ud i et lydlandskab, der bliver i kroppen længe efter, at numrene er gået på hæld. Det føles som et altomsluttende tæppe, du ikke har lyst til at ryste af dig igen.

Apparats besøg hos Bremen Teater sidste år gik udsolgt to måneder før koncertaftenen og blev sendt afsted med utallige roser fra bl.a. Soundvenue, der kvitterede med fem stjerner. *”Apparats Bremen-koncert var præget af vellyd, store følelser og konstant engagerende lydbilleder – uanset hvilken stilart Sascha Ring og hans band bevægede sig over i, var det medrivende og nuancerigt.”*

Gennem næsten to årtier har Sascha Ring været en af de mest definerende hovedpersoner på den elektroniske scene. Som Apparat har han udforsket sammenfletningen af programmerede lyde og analoge instrumenter som ingen anden. Som del af Moderat, som Ring har skabt sammen med Modeselektors Gernot Bronsert og Sebastian Szary, har han transformeret denne viden og kunst til noget helt sublimt.

**Fakta om koncerten:**

Apparat (DE)

Torsdag d. 10. december kl. 20.00

Store VEGA, Enghavevej 40, 1674 København V
Billetpris: 320 kr. + gebyr
Billetsalget starter i dag via vega.dk, allthingslive.dk og Ticketmaster.